b'\n_START_ARTICLE_\nThe O.C.\n_START_SECTION_\nOpphav\n_START_PARAGRAPH_\nJosh Schwartz likte de litt nerdete programmene som Freaks and Geaks, Undeclared og Mitt s\xc3\xa5kalte liv, men disse tv-seriene var kortvarige og Fox lette etter det neste Beverly Hills 90210. Han m\xc3\xb8tte produsentene McG og Stephanie Savage, og utviklet historien om Ryan Atwood, en ten\xc3\xa5ring som flytter inn hos de rike og vakre menneskene i Orange County. Schwartz ville at karakterene skulle v\xc3\xa6re litt morsommere og ha litt mer sjel, v\xc3\xa6re annerledes, og mer spesielle enn det som var vanlig i denne sjangeren. I et intervju slo Schwartz fast at: \xc2\xabJeg tror at folk fra begynnelsen trodde at dette skulle bli et slags melodrama, men det vi har gjort i stedet er noe annerledes, noe som har litt mer ironi, kanskje har det mer suksess p\xc3\xa5 grunn av det.\xc2\xbb\n_START_SECTION_\nKringkasting\n_START_PARAGRAPH_\nDen f\xc3\xb8rste episoden av The O.C. hadde premiere p\xc3\xa5 Fox i USA den 5. august 2003. Den siste episoden av serien ble sendt den 22. februar 2007. I tillegg har serien blitt sendt i flere andre land.\n_START_SECTION_\nKansellering\n_START_PARAGRAPH_\nFox bestemte seg 3. januar 2007 for \xc3\xa5 ikke produsere serien ut over den fjerde sesongen. Det kom motstridende meldinger om muligheter for en femte sesong p\xc3\xa5 et annet TV-nettverk. Josh Schwartz sendte selv ut blandete signaler, men bekreftet senere i et intervju at han f\xc3\xb8lte at det var et riktig tidspunkt \xc3\xa5 avslutte serien p\xc3\xa5. Siste episode The End\xe2\x80\x99s Not Near, It\xe2\x80\x99s Here ble skrevet av Josh Schwartz og sendt 22. februar 2007.\n_START_SECTION_\nMusikk\n_START_PARAGRAPH_\nMusikkvalgene i serien har blitt lagt merke til, noe som har gjort at mange tidligere ukjente band (som Phantom Planet, som har laget og fremf\xc3\xb8rer hovedsoundtracket til serien, \xc2\xabCalifornia\xc2\xbb), har f\xc3\xa5tt oppmerksomhet. Det har derfor blitt gitt ut seks album med musikk fra serien: Music from the OC: Mix 1, Music from the OC: Mix 2, Music from the OC: Mix 3, Music from the OC: Mix 4, Music from the OC: Mix 5 og Music from the OC: Mix 6.\n_START_SECTION_\nVurderinger av serien\n_START_PARAGRAPH_\nDen norske forskeren Per Aubrey Tenden har analysert kj\xc3\xb8nnsrollem\xc3\xb8nsteret i serien, og mener at serien \xc2\xabvil bli st\xc3\xa5ende som banebrytende for ideer om maskulinitet [....] og at den presenterer ten\xc3\xa5ringsmaskulinitet p\xc3\xa5 en helt ny m\xc3\xa5te\xc2\xbb.'